《扶桑海日》
清代·宋永清

汤谷之水何泱泱轮囷大木生其阳。同根两干万馀里，其间有国名扶桑。

地临仙岛蓬莱渡，蛟室龙宫还布护。幻景楼台变化多，天琛穴鳅频相妒。

君不见金乌闪闪起碧波，欃枪惊落摇婆娑。魑魅魍魉各消散，尧天舜日光融和。

又不见岛屿风清商贾聚，鲸鲵浪靖征帆布。文身黑齿游恩波，金汤百二雄东顾。

团团金阙走华光，乾坤大地长煇煌。人生醉醒几驹隙，笑看扶桑海日真文章。

作者简介：宋永清山东莱阳人。清康熙四十三年（1704）以汉军正红旗监生任凤山知县。善察民情，雅意文教，颇有宦绩。工诗，著有《溪翁诗草》。